ŉ Huisie by die see – én ŉ plasie op die platteland‘n Olyfplaas in die Tulbagh-omgewing gaan jou naastenby R23 miljoen terugsit. (Foto: Seeff) Almal wil dalk ŉ huisie by die see hê, maar ŉ plasie op die Wes-Kaapse platteland is ook nie te versmaai nie. Maroela Media het vroeër berig die eiendomsmark op Umhlanga vaar uitstekend en 2021 was ŉ rekordjaar met R3,2 miljard aan transaksies wat in die 12 maande tot September beklink is. In die Wes-Kaap loop eiendomsake vir plase ook klopdisselboom. Die Seeff-eiendomsgroep sê die mark en pryse van produktiewe boerderyplase was grootliks onaangeraak deur die Covid-19-pandemie. Inteendeel, die pandemie het ekstra woema aan leefstyl- en stokperdjieplase gegee nadat mense hul omstandighede die afgelope paar jaar heroorweeg en na die platteland ontvlug het. Kopers kom van oor die land, sê Ian Badenhorst, besturende direkteur van Seeff Country & Karoo. Benewens die soeke na naweek-wegbreekplekke, voeg kopers dikwels gasteverblyf by as ŉ bykomende inkomste van besoekers en toeriste. Bestemmingsbruilofte en -geleenthede dra by tot die vraag na plase. Die plaas in die Arniston-omgewing kos sowat R40 miljoen. (Foto: Seeff) Naweekboerdery is nog ŉ groeiende element wat bydra tot die vraag na kleiner plase in die Wes-Kaap. Badenhorst sê kopers soek dikwels na ŉ geleentheid vir kleinskaalse boerdery met byvoorbeeld groente of selfs boetiekwyn, olywe en bokke vir melk en kaas. Dit bied aan kopers die geleentheid vir ŉ plaaslewe, maar sonder die groot verbintenis wat ŉ kommersiële opset vereis. Sommige mense behou selfs hul werk of onderneming in die stad en bedryf die plaas as ŉ ekstra onderneming met dalk ŉ bestuurder wat die leisels vashou. Nelia Retief van Seeff Tulbagh sê plase vir minder as R10 miljoen is hoog in aanvraag. Daar is nie heelwat daarvan beskikbaar nie en dit bied ŉ goeie geleentheid vir voornemende verkopers. Verskeie plase in die Tulbagh-gebied is die afgelope twee jaar vir tot R11,3 miljoen verkoop en tot selfs R27,6 miljoen in die Wolseley-omgewing. Eiendomme wat tans beskikbaar is, wissel van R5 miljoen vir ŉ klein plaas tot omtrent R23 miljoen vir ŉ voorste olyfplaas teen die hange van die Witzenberg. Daar is kothuise vir gaste, behuising, asook goeie infrastruktuur en uitstekende water en besproeiing. ‘n Wyn- en gasteplaas naby Hermanus is ook beskikbaar as jy die stadslewe vir die platteland wil verruil. (Foto: Seeff) Danksy toerisme wat weer kop optel, is gasteplase op onder meer Struisbaai, Agulhas en Suiderstrand ook gewild. Kleiner plase kos van R4,5 miljoen tot meer as R40 miljoen vir ŉ plaas buite Arniston wat bestaan uit ŉ produktiewe boerdery en fasiliteite vir byeenkomste en gasteverblyf. Bonnievale in die Breederiviervallei is nog ŉ gewilde bestemming vir wegbreek-naweke danksy die ligging na aan die R62. Die gebied is geseënd met vrugbare grond en plase wat enigiets van suiwel en vrugte tot wyn produseer. ‘n Vrugte- en wynplaas in die Bonnievale-distrik. (Foto: Seeff) In hierdie streek is leefstyl- en stokperdjieplase ook gewild en pryse wissel van R3,5 miljoen vir ŉ klein eiendom tot sowat R24 miljoen vir ŉ produktiewe vrugte-, wyn- en granaatplaas. Hermanus bly gewild en die streek het wynplase wat van Kleinmond tot Botrivier strek. Pryse is in die boonste marksegment. ŉ Top-boetiek- en gasteplaas tussen Kleinmond en Botrivier gaan jou byvoorbeeld so R45 miljoen kos, sê Paul Kruger van Seeff Hermanus.